Folketing
2009-05-13

Det svar, vi hører fra ministeren, er jo interessant, for virkeligheden er, at ventetiden på behandling for de mest almindelige sygdomme og til operationer jo allerede steg inden konflikten. Og det betyder, at det, vi hører fra ministeren her, faktisk ikke er korrekt. Ventetiden på behandling for en række almindelige sygdomme og til operationer steg, inden konflikten startede. Årsagen til det er jo givet, at vi har en regering, der har været mere optaget af at favorisere nogle private hospitaler end reelt at give danskerne den adgang til sundhedsvæsenet, som danskerne har behov for, og som danskerne har krav på. Her ved afslutningen på mine spørgsmål kan jeg ikke lade være med at tænke på, hvad det egentlig er, ministeren har brugt de seneste 8 år på. Vi har været igennem en årrække, hvor dansk økonomi har haft det godt. Nu er konjunkturerne desværre vendt, og den økonomiske krise rammer os hårdt. Men inden da havde ministeren jo sådan set alle muligheder for at sikre en ordentlig ældrepleje, et ordentligt hospitalsvæsen og en ordentlig folkeskole. Og konklusionen er i virkeligheden, at de ældre har fået mindre hjemmehjælp, at medarbejderne har fået dårligere arbejdsforhold, og at der stadig er ventetid på vores hospitaler, desværre.